Jansrud sjettemann etter 1. omgang
Og det overrasket mer eller mindre Vinstra-gutten. - For min del så jeg for meg å være utenfor topp ti, kanskje topp 15 etter 1. omgang, sier Jansrud i målområdet etter 1. omgang. Aksel Lund Svindal (29) er nummer 14, 1.57 bak Fanara. Bare 44 hundredeler skiller de fire øverste før 2. omgang starter. Men åpningen av rennet ble preget av kraftig snevær og noe tåke. Likevel maktet storslalåmeksperten Ted Ligety fra startnummer 5 å kjøre ned til det som ble nest beste tid etter 1. omgang. Nordmennene (start 8 på Svindal og 9 på Jansrud) var noe heldigere, men bak dem igjen fikk flere av kjørerne plutselig sol og helt greie forhold. Spesielt i bunnen av bakken. - Det var faktisk helt okey å kjøre. Men jeg kjørte ikke raskt nok, slapp meg ikke løs. Jeg prøvde egentlig å gjøre det. Jeg kom ut av balanse et par ganger i henget. Det gikk ikke helt som jeg håpet. Utgangspunktet er helt greit, sier Aksel Lund Svindal til VG Nett. Kjetil Jansrud kaller sin oppvisning «helt på det jevne». I likhet med lagkamerat Lund Svindal mente han at han kjørte litt på det «safe» ned storslalåmløypen i Sölden. - Jeg tok ingen sjanser. Men jeg er så ustabil nå, jeg må bare kjøre i den formen jeg er, sier Kjetil Jansrud til VG Nett - selv om nivået hans slett ikke virker å være veldig galt. Leif Kristian Haugen ligger på 19. plass etter 1. omgang. Truls Ove Karlsen kjørte ut, mens verdenscupdebutant Aleksander Aamodt Kilde styrte ned til 49. plass.
Kjetil Jansrud (27) ligger i en ok posisjon foran 2. omgang i storslalåmen i Sölden. Etter første del er han nummer seks, 1.14 bak ledende Thomas Fanara fra Frankrike.